Formand for erhvervsorganisationen Landbrug & Fødevarer, Niels Jørgen Pedersen, har besluttet, at han ikke genopstiller som formand, når der er delegeretmøde til november. Det har været en svær beslutning at tage, og han skriver i en pressemeddelelse, at den er taget med vemod og ærgrelse, men at en skulderskade har gjort, at han ikke genopstiller. - Den skulderskade, som jeg pådrog mig i maj måned, er desværre en daglig plage, som koster mig konstante smerter. Det tager utrolig meget af min energi - og det har gjort det meget vanskeligt for mig at få min hverdag til at hænge sammen, skriver han i en pressemeddelelse. Nordjyden, der er bosat med familie og landbrug i Thy, skriver, at det har været en stor fornøjelse for ham at arbejde i Landbrug & Fødevarer. Formandskabet i organisationen beklager hans beslutning. - Niels Jørgen Pedersen har ydet en meget stor indsats for landsbrugs- og fødevareerhvervet. Derfor er det trist, at han nu af personlige grunde har valgt ikke at genopstille, skriver formandskabet i en fælles udtalelse. Niels Jørgen Pedersen har været formand siden maj 2011.

Referat:
Til stor ærgrelse stopper nordjyden Niels Jørgen Pedersen som formand i Landbrug & Fødevarer.